11. ΝΟΜΟΘΕΤ. ΔΙΑΤΑΓΜΑ υπ’ αριθ. 237 της 22/23 Νοεμ. 1973 (ΦΕΚ Α΄ 309) Περί επιβολής εκτάκτου ειδικού τέλους επί της βενζίνης υψηλής συμπιέσεως (PREMIUM), και τρόπου εισπράξεως ειδικής προσφοράς άρθρ. 13 Ν.Δ. 4256/62. Άρθρ.1.-1.Επί της εκ του εξωτερικού εισαγομένης ή εγχωρίως παραγομένης και τιθεμένης εις την εσωτερικήν κατανάλωσιν βενζίνης υψηλής συμπιέσεως (PREMIUM) επιβάλλεται έκτακτον ειδικόν τέλος εκ δραχμών 490 ανά χιλιόλιτρον. 2.Το τέλος τούτο καταβάλλεται υπό του παραλήπτου της εκάστοτε τελωνιζομένης ποσότητος βενζίνης (PREMIUM) εις το Δημόσιον Ταμείον και εισάγεται εις τον προϋπολογισμόν ως δημόσιον έσοδον υπό ίδιον κωδικόν αριθμόν. 3.Η παράδοσις της βενζίνης ταύτης υπό της  Τελωνειακής Αρχής επιτρέπεται μόνον επί τη  προσκομίσει εις ταύτην αποδεικτικού καταβολής  του ως άνω τέλους, καλύπτοντος την τελωνιζομένην εκάστοτε ποσότητα κατά τα δι’ αποφάσεως Υπουργού των Οικονομικών ειδικώτερον οριζόμενα. 4.Το ως άνω τέλος δεν συνυπολογίζεται εν τη διαμορφώσει της αξίας δια την επιβολήν του χαρτοσήμου του άρθρ. 15β του Κώδικος των Νόμων περί τελών χαρτοσήμου. 5.Το εν λόγω ειδικόν τέλος επιβάλλεται και επί της ατελώς παραλαμβανομένης βενζίνης (PREMIUM). Άρθρ.2.-Η υπό της υπ’ αριθ. 1505/23.8.1957 Πράξεως του Υπουργικού Συμβουλίου, κυρωθείσης δια του άρθρ. 13 του Ν.Δ. 4256/62 «περί ιδρύσεως και επεκτάσεως βιομηχανιών και βιοτεχνιών και άλλων τινών διατάξεων», (τόμ. 13 σελ. 80,13) επιβαλλομένη ειδική εισφορά επί της βενζίνης REGULAR εκ δραχ. 162,81 και βενζίνης PREMIUM εκ δραχμών 167,05 ανά χιλιόλιτρον, εισπράττεται εν τοις τελωνείοις κατά τον τελωνισμόν τούτων, μετά των δασμών και λοιπών συνεισπραττομένων κατά την εισαγωγήν επιβαρύνσεων και εισάγεται εις τον προϋπολογισμόν ως δημόσιον έσοδον, υπό ίδιον κωδικόν αριθμόν. Άρθρ.3.-Η ισχύς του παρόντος άρχεται από της 8 ης  Νοεμ. 1973. 